SET รูดหนัก 41 จุดตามตลาดฯทั่วโลก วิตก “โควิด” รอบใหม่ ฉุดเศรษฐกิจทรุดอีกระลอก
SET รูดหนัก 41 จุดตามตลาดฯทั่วโลก วิตก “โควิด” รอบใหม่ ฉุดเศรษฐกิจทรุดอีกระลอก
15 มิ.ย. 2563

ผู้สื่อข่าวรายงานว่า ดัชนีปิดวันนี้ที่ระดับ 1,341.99 จุด ลดลง 40.57 จุด (-2.93%) มูลค่าการซื้อขาย 83,379.76 ล้านบาท
10 หุ้นกดดัชนีวันนี้

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยวันนี้ปรับตัวลงตามตลาดหุ้นทั่วโลก โดยตลาดหุ้นในภูมิภาคเอเชียต่างติดลบกัน เช่นเดียวกับตลาดในยุโรปที่เทรดบ่ายนี้ก็ปรับตัวลง เหมือนดาวโจนส์ฟิวเจอร์สที่ร่วงไป 900 จุดในระหว่างทางและตอนนี้ก็ลดช่วงลบได้บ้าง จากความกังวลสถานการณ์การแพร่ระบาดไวรัสโควิด-19 ระลอก 2 ในสหรัฐฯ, จีน, ญี่ปุ่น เป็นต้น ทำให้วิตกจะกระทบเศรษฐกิจอีก
โดยช่วงนี้ตลาดบ้านเราก็อยู่ในช่วงพักฐานหลังจากที่ได้ปรับตัวขึ้นไปมากแล้วในช่วงก่อนหน้านี้ จน Valuation แพง อย่างไรก็ดีให้ติดตามสถานการณ์การแพร่ระบาดไวรัสโควิด-19 ต่อไป, ตัวเลขเศรษฐกิจของประเทศสำคัญ, การประชุมธนาคารกลางญี่ปุ่น (BOJ) และการประชุมคณะรัฐมนตรี (ครม.) ในวันพรุ่งนี้ ให้รอดูว่าจะมีมาตรการกระตุ้นการท่องเที่ยวหรือไม่ อย่างไร
ส่วนแนวโน้มการลงทุนในวันพรุ่งนี้ (16 มิ.ย.) นายวีระวัฒน์ กล่าวว่า ช่วงนี้ตลาดฯคงจะยังพักฐานหลังยังไม่มีปัจจัยบวกใหม่หนุน พร้อมให้แนวรับ 1,340-1,320 จุด ส่วนแนวต้าน 1,360-1,380 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
BAM มูลค่าการซื้อขาย  3,838.06 ล้านบาท  ปิดที่ 24.20 บาท ลดลง 0.80 บาท
KBANK มูลค่าการซื้อขาย  3,523.06 ล้านบาท ปิดที่ 98.00 บาท ลดลง 9.50 บาท
SUPER มูลค่าการซื้อขาย  3,196.67 ล้านบาท ปิดที่ 1.03 บาท ลดลง 0.02 บาท
MINT มูลค่าการซื้อขาย  2,914.82 ล้านบาท ปิดที่ 21.60 บาท ลดลง 1.20 บาท
PTT มูลค่าการซื้อขาย  2,708.35 ล้านบาท ปิดที่ 36.50 บาท ลดลง 0.75 บาท